
n iunie anul trecut, la cel de-al IX-lea Congres al Institutului Internaţional de 
Teatru, într-o atmosferă de entuziasm, s-a luat iniţiativa de a consacra ziua de 
27 martie teatrului mondial, Îmi amintesc foarte bine şi elanul din care s-a născut 
acest gînd şi bucuria cu care el a fost îmbrățișat. 

Cultura pătrunsă de idealul comunismului este un fapt de solidaritatea 
popoarelor, este o comuniune în gîndire şi sensibilitate, care are virtutea magică 
de a reuni ființe foarte deosebite unele de celelalte într-o smoţionantă familie. 
Există totdeauna în marile creaţii ale umanităţii un curent de pasiune şi de inte- 
ligenţă, un suflu fierbinte care ne cuprinde în cercul lui fermecat şi ne poartă la 
întîlnirea cu ceea ce e mai bun în noi. Adevărurile acestea le-am verificat în 
repetate rînduri la noi în ţară sau peste hotare, constatind că arta poate constitui 
un cîmp fertil de apropiere între naţiuni şi de meditaţie cu privire la responsa- 
bilitatea omului. Iată şi de ce aplaudăm din toată inima manifestările de cultură 
în care se aud armonios vocile cele mai diferite în slujoa umanismului şi a 
poporului. Întîlnirile internaţionale, vizitele reciproce, turneele colectivelor artistice 
favorizează și sprijină această necesitate adîncă de cunoaştere și de expresie. 

Trăim cu toţii, în lupta împotriva fascismului şi a războiului, în lupta 
pentru o societate dreaptă, un înalt moment spiritual și dezbaterile noastre de 
conștiință, experiența noastră de viață, valorificate în piese, în spectacole de 
artă, trebuie să treacă graniţele şi să devină un punct de fuziune. 

Nu voi ascunde că pentru aceasta se impune o selecție riguroasă. Are 
dreptate Jean Vilar atunci cînd socoate că pentru un teatru a constitui azi un 
repertoriu de piese fără contact real cu gindirea și sensibilitatea epocii noastre, 
înseamnă nu numai un act de demisie artistică, dar şi o penibilă dezertare. 
Dorim să ne întîlnim nu în săli în care se joacă piese fără culoare, fără atitu- 
dine, fără probleme, ci să avem un punct de contact şi un prilej de discuţie 
prin intermediul lucrărilor în care ideile înaintate ale contemporaneităţii au 
puterea lor întreagă și activă. Să lăsăm, aşa cum zice Jean Vilar, Capriciile 
dragostei pentru mai tîrziu, să montăm astăzi Pacea lui Aristofan. 

Din punctul de vedere al felului cum realizăm spectacolul, problema se 
pune în același chip. Aparent, vom obține pretutindeni o audiență mai largă, 

creînd cu piese „neutre“ spectacole tradiționale, comode ; în fapt însă, această 
audienţă va rămîne superficială şi fără consecinţe. Căci, un teatru contem- 
poran prin tendință nu se poate realiza decît cu mijloace reînnoite, actuale, 
de expresie. Există astăzi un univers de gînduri şi un registru de simțăminte 
care se exprimă scenic în gesturi, în inflexiuni, în tăceri care îşi au timbrul 
lor unic şi absolut nou. Numai vorbind în acest limbaj contemporan, vom 
merge cu adevărat la inima spectatorului de pe toate meridianele. De aceea 
consider că se înşeală grav omul de teatru care-şi socoate îndeplinită misiunea 
dacă spectacolul pe care l-a pus în scenă funcţionează fără accident și fără 
deficit. Un spectacol viu, eficace, nu este acela care-și întemeiază succesul pe 
respectul locurilor comune şi pe măgulirea vechilor mijloace de expresie, ci 
acela care încheie un acord cu publicul, punînd la pămînt prejudecăţi artistice 
ce au de partea lor teribila forță de a fi fost pînă atunci acceptate; un spec- 
tacol viu, eficace, este acela care sporește conştiinţa noastră despre lume şi ne 
apropie de înțelegerea timpului pe care-l trăim. 

Pentru a face din teatru, în ansamblul universal al vieții culturale, un 
mijloc de comunicație şi o punte de înțelegere, avem datoria ca în piesele pe 
care le alegem şi în spectacolele pe care le realizăm, să afirmăm marile idei 
ale epocii, să negăm tot ce e împotriva omului şi a vieţii, să stabilim rapor- 
turi, căutînd, împreună cu oamenii de teatru din toate ţările, drumul cel mai 
scurt spre soluționarea problemelor comune. 

De altminteri, nu este oare teatrul, prin excelență, dialog, iar scena, prin 
destin, un sediu autorizat al dezbaterilor ? 

